Dullstroom-plaasmoordenaars skuldig bevind’n Kranslegging is destyds vir Sue Howarth en ander slagoffers van plaasmoorde in Middelburg gehou. (Foto: AfriForum) Twee broers is Dinsdag in die Breyten-landdroshof in Mpumalanga skuldig bevind aan die grusame moord op Sue Howarth vyf jaar gelede op ŉ plaas naby Dullstroom. Volgens Monica Nyuswa, woordvoerder vir die Nasionale Vervolgingsgesag (NVG), is Nkosinathi en Themba William Yika op al die aanklagte teen hulle skuldig bevind. Dít sluit moord, huisroof, poging tot moord, ontvoering en die afvuur van ’n vuurwapen in die openbaar in. Lucas Makua, die derde verdagte wat saam met die broers van Howarth se moord aangekla is, is in aanhouding dood voordat hy verhoor kon word. Die saak is na 27 Junie uitgestel vir die vonnisoplegging. Maroela Media het vroeër berig dat Howarth en haar man, Robert Lynn, op 17 Februarie 2017 op die plaas Marchlands, ongeveer 10 minute buite Dullstroom, aangeval en gemartel is. Die aanvallers het destyds ook met die erg beseerde egpaar in hul Nissan Hi-Rider-bakkie weggery. Hulle is ook geskiet. Die egpaar het ten tyde van die voorval al sowat 30 jaar in Suid-Afrika gebly nadat hulle van die Verenigde Koninkryk verhuis het. Hulle was albei in hul 60’s en het nie kinders gehad nie. Lynn het die aanval oorleef. AfriForum het destyds aan Maroela Media gesê dat Lynn geblinddoek en in ŉ bos afgelaai is. Hy het verskeie steekwonde opgedoen en was vermoedelik met ŉ blaasvlam gebrand. Met sonsopkoms kon hy homself loswikkel en na die pad stap waar hy sy vrou aangetref het. Howarth het ŉ plastieksak in haar mond gehad en reeds begin versmoor. Sy is later in die Life MidMed-hospitaal in Middelburg dood.